Diari Oficial de la Generalitat Valenciana


Sumari del DOGV 7503, del 13-04-2015 (2015/3257)

ORDE 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades.
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/03/23/14/dof/vci/html**

### Dades del document

Número de DOGV
:   7503

Data del DOGV
:   13-04-2015

Secció del DOGV
:   I. DISPOSICIONS GENERALS

Número del document
:   2015/3257


Data del document
:   23-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda a l'agricultura
    * segur agrícola
    * legislació
    * suport econòmic
    * sinistre

ORDE 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades. [2015/3257]  
El Consell de Ministres aprova anualment el Pla d'assegurances agràries combinades que regula totes les línies d'assegurament que poden subscriure els agricultors, ramaders i aqüicultors per a protecció de les seues produccions enfront d'adversitats climatològiques, accidents i malalties. L'Administració General de l'Estat, per mitjà de la corresponent orde, regula la concessió de subvencions a la subscripció de les assegurances agràries previstes en el corresponent pla anual a través de l'Agrupació d'Entitats Asseguradores d'Assegurances Agràries Combinades.  
La Llei 87/1978, de 28 de desembre, habilita el Govern perquè reglamentàriament establisca les normes perquè les entitats asseguradores realitzen les funcions de subscripció i cobertura dels riscos previstos en esta. I el Reglament d'assegurances agràries combinades (RD 2329/1979, de 14 de setembre) que la desenrotlla regula les entitats asseguradores privades i, en concret, l'article 41 l'agrupació d'estes entitats dient al punt 1 que «les entitats asseguradores, que desitgen practicar esta assegurança hauran de participar en la cobertura de tots els riscos, hauran d'agrupar-se a este efecte en qualsevol de les formes permeses en l'ordenament jurídic, i la dita assegurança no podrà practicar-se fora de l'agrupació. Esta agrupació haurà de tindre personalitat jurídica pròpia».  
Sobre la participació de les entitats asseguradores en el pagament de les primes, l'article 14 del dit reglament determina que els agricultors pagaran a l'entitat asseguradora la part de prima amb els seus impostos i recàrrecs i la resta de la prima corresponent a la subvenció de l'Estat serà abonat directament a l'Agrupació d'Entitats Asseguradores en la forma i termes que ambdós acorden. Així mateix, preveu la mateixa norma (article 13.6) que «per a l'execució del pla anual de l'assegurança serà subscrit un conveni entre l'Entitat Estatal d'Assegurances i l'agrupació d'entitats asseguradores en què es regule, d'acord amb les condicions de les pòlisses, la subscripció de l'assegurança, el pagament de la participació que en les primes corresponga a l'Administració i la resta d'aspectes que convinguen a este fi».  
La Conselleria de Presidència i Agricultura, Pesca, Alimentació i Aigua, d'ara en avant conselleria competent en agricultura, considera la política d'assegurances agràries com un instrument eficaç per al manteniment de les rendes en el sector agrari a la Comunitat Valenciana, per proporcionar una adequada cobertura a les produccions agropecuàries autonòmiques, enfront dels distints riscos, que amb una certa assiduïtat, provoquen pèrdues en quantitat i/o qualitat en les explotacions ubicades en el seu àmbit competencial.  
Per tot això, la conselleria competent en agricultura ha considerat una prioritat la implantació de l'assegurança agrària a la Comunitat Valenciana, i en conseqüència des de fa més d'una dècada està col·laborant amb l'Entitat Estatal d'Assegurances Agràries, d'ara en avant ENESA, en la introducció, de les assegurances compreses en els plans anuals d'assegurances agràries combinades, habilitant subvencions complementàries a les proporcionades pel mencionat organisme, a fi de minorar les primes a satisfer pels assegurats i fomentar la contractació i la implantació de l'assegurança; així mateix, establix ajudes addicionals específiques per, a través de la política d'assegurances, fomentar la qualitat de les produccions, equilibrar costos en zones amb taxes elevades, fomentar la contractació de cobertures més completes o atendre l'especificitat de l'agricultura a temps parcial.  
A causa dels canvis produïts en els models d'assegurances com a conseqüència de la modificació del disseny de les línies d'assegurança, la inclusió de noves línies d'assegurament, els períodes aprovats de compatibilitat de l'ajuda en la Unió Europea, els canvis en la gestió d'estes, així com les nombroses modificacions introduïdes des de l'anterior orde reguladora de les ajudes, resulta necessari arreplegar en una nova orde el nou text normatiu regulador de les subvencions de la conselleria competent en agricultura, a la subscripció d'assegurances agràries a la Comunitat Valenciana, així com facilitar la seua comprensió i aplicació, evitant les dificultats que provoca l'actual dispersió normativa.  
Als efectes del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta orde s'adapten als requisits establits en els articles 1, 2, 6, 8, 9, 27 i 28 del Reglament 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE 7.0.2751.A292). La informació resumida del règim d'ajudes, ha sigut remesa a la Comissió Europea, i se li ha assignat el número de registre de l'ajuda, SA.41807.  
  
Per tot el que s'ha exposat, a proposta del director general de Producció Agrària i Ramaderia i fent ús de les atribucions conferides per l'article 28 de la Llei 5/1983, de 30 de desembre, del Consell (segons la redacció que en fa la Llei 12/2007, de 20 de març) consultades les organitzacions agràries professionals, agrupació entitats asseguradores i ENESA,  
  
  
ORDENE  
  
Article 1. Objecte i àmbit d'aplicació  
1. La Conselleria de Presidència i Agricultura, Pesca, Alimentació i Aigua, d'ara en avant conselleria competent en agricultura, a través de la Direcció General de Producció Agrària i Ramaderia, concedirà subvencions per a aquells assegurats que subscriguen assegurances incloses en els plans anuals d'assegurances agràries combinades, corresponents al pla vigent a l'entrada en vigor d'esta orde de bases i següents.  
  
2. Només seran subvencionables aquelles pòlisses que complisquen les condicions establides com assegurables en la normativa estatal, que regula per a cada pla anual d'assegurances agràries combinades l'Administració General de l'Estat. Estes ajudes són complementàries a les subvencions que per al mateix fi atorga l'Administració de l'Estat a través de l'Entitat Estatal d'Assegurances Agràries (d'ara en avant ENESA).  
3. Les subvencions amb càrrec a la conselleria competent en agricultura únicament seran aplicables, en les assegurances agrícoles, a la part de prima corresponent a l'assegurament de produccions de parcel·les situades en l'àmbit territorial de la Comunitat Valenciana, i en les assegurances pecuàries i aqüícoles per a les explotacions que radiquen en el mencionat àmbit territorial i que en el moment de la formalització de l'assegurança, figuren inscrites en els registres competents de la conselleria competent en agricultura.  
4. Estes ajudes només s'aplicaran als supòsits arreplegats en l'article 1 del Reglament (UE) 702/2014, de la Comissió, de 25 de juny de 2014, que corresponguen al seu àmbit d'aplicació.  
5. La duració d'este règim d'ajudes a l'assegurança agrària d'acord amb el Reglament 702/2014, de la Comissió, és fins al 31 de desembre de 2020.  
6. S'exclou expressament la condició d'ajudes individuals a empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior (article 1.5.a del Reglament 702/2014), encara que el reglament no ho exigix expressament.  
7. S'exclouen expressament del règim d'ajudes les empreses en crisi d'acord amb la definició de l'article 2.14 (article 1.6 del Reglament 702/2014).  
  
Article 2. Beneficiari  
1. Tindran la condició de beneficiari els assegurats les parcel·les i/o explotacions dels quals radiquen en el territori de la Comunitat Valenciana i que hagen subscrit la corresponent pòlissa.  
2. Els beneficiaris hauran de complir les obligacions establides en els articles 13 i 14 de la Llei 38/2003, de 17 de novembre, General de Subvencions.  
3. Las subvencions indicades en els punts anteriors han de concedir-se a les pimes agràries dedicades a la producció primària, tal com es definixen en l'annex 1 del Reglament (UE) 702/2014, de la Comissió, de 25 de juny de 2014.  
4. Podran accedir també a la condició de beneficiari els supòsits considerats en l'article 11.3 de la Llei 38/2003, de 17 de novembre, en les condicions exposades en la dita llei.  
  
Article 3. Intensitat de l'ajuda i acumulació d'ajudes  
1. La conselleria competent en agricultura subvencionarà les assegurances agràries en uns percentatges que, sumats als concedits per ENESA, no superen els establits en les directrius comunitàries sobre ajudes estatals al sector agrari, així com el que establix l'article 27 i 28 del Reglament (CE 702/2014, de la Comissió, de 25.06.2014). En concret l'article 28 de l'esmentat reglament establix que la intensitat de l'ajuda es limitarà al 65 % dels costos de la prima d'assegurança i l'article 27 ajudes de fins a un 100 % dels gastos d'eliminació del bestiar mort i de fins a un 75 % dels gastos de destrucció d'este, o bé ajudes fins una intensitat d'ajuda equivalent per a sufragar els costos de les primes d'assegurances pagades pels agricultors per l'eliminació i destrucció del bestiar mort.  
2. Els límits anteriors s'aplicaran a la suma dels percentatges de subvenció concedits per ENESA i per la conselleria competent en agricultura, i en cas de superació del límit, l'excedent es deduirà de l'aportació de la conselleria competent en agricultura.  
3. Les ajudes de la conselleria competent en agricultura consistiran en una ajuda base per al mòdul de contractació que es tracte; i, si és el cas, subvencions addicionals, les quals es fixaran per a cada pla anual per mitjà de resolucions dictades a este efecte en la convocatòria anual de la direcció general competent en matèria d'assegurances agràries.  
4. Les subvencions addicionals podran tindre com a finalitat incentivar les produccions de qualitat com ara denominacions d'origen, indicacions geogràfiques protegides, marques de qualitat de la Comunitat Valenciana, agricultura ecològica, vins de la terra, així com qualsevol altra figura de qualitat que puga crear-se. Així mateix, per mitjà de les subvencions addicionals es podran incentivar la implantació de l'assegurança en determinades zones, la contractació de cobertures més completes, determinats cultius que es justifiquen, l'associacionisme en la contractació de l'assegurança, característiques de l'assegurat d'interés per a la política agrària i condicions del servici que disminuïsquen el cost de l'assegurança. Les condicions per a accedir als distints tipus de subvenció addicional es determinaran en les corresponents resolucions de convocatòria anual de la direcció general competent en matèria d'assegurances agràries.  
5. En tot cas davant de l'acumulació d'ajudes, a més de les esmentades en els apartats anteriors caldrà ajustar-se al que disposa l'article 8 del Reglament (UE) 702/2014, de la Comissió, de 25 de juny de 2014.  
6. La quantia individualitzada de la subvenció serà la resultant de la suma de l'ajuda base i les subvencions addicionals que corresponguen, amb les limitacions exposades en els apartats anteriors.  
  
Article 4. Disposicions específiques de compatibilitat europea  
1. Les ajudes concedides a l'empara de l'article 27 del Reglament (UE) 702/2014, de la Comissió, de 25 de juny de 2014, hauran de:  
a) Complir les condicions establides en l'article 28.2 del Reglament (UE) 702/2014, de la Comissió, de 25 de juny de 2014.  
b) Estar supeditades a l'existència d'un programa de seguiment coherent que garantisca l'eliminació segura de tot el bestiar mort en l'estat membre.  
2. Las ajudes concedides a l'empara de l'article 28 del Reglament (UE) 702/2014, de la Comissió, de 25 de juny de 2014, hauran de:  
a) No suposar un obstacle per al funcionament del mercat interior dels servicis d'assegurances, ni limitar-se a l'assegurança prestada per una única companyia o grup de companyies d'assegurances. Tampoc estarà condicionat que el contracte d'assegurança haja de celebrar-se amb una companyia establida en l'Estat membre en qüestió.  
b) L'assegurança tindrà com a finalitat cobrir perdudes causades per desastres naturals, per fenòmens climàtics adversos assimilables a un desastre natural i altres fenòmens climàtics adversos, per malalties animals o plagues vegetals o animals protegits.  
c) L'assegurança haurà de compensar únicament el cost d'indemnització de les perdudes previstes en l'apartat anterior i no imposar ni especificar el tipus o quantitat de la futura producció agrícola.  
  
Article 5. Sol·licituds de subvenció  
1. La formalització de la corresponent pòlissa de contracte d'assegurança per l'assegurat o pel prenedor en nom seu, dins del període per a cada pla anual d'assegurances agràries combinades, tindrà la consideració de sol·licitud de la subvenció prevista en esta orde, sempre que es trobe correctament omplida, o haja sigut esmenada i validada, si és el cas, per l'Agrupació d'Entitats Asseguradores d'Assegurances Agràries Combinades, tant pel que fa als elements del contracte, d'acord amb el que preveu respecte d'això per la normativa aplicable, com a les dades necessàries per a la determinació de l'ajuda corresponent a la pòlissa subscrita.  
  
2. En els casos de pòlisses d'assegurança renovable, tindran la consideració de sol·licitud de subvenció la pòlissa d'assegurança inicialment subscrita conjuntament amb el rebut de pagament de la corresponent anualitat. Es presumirà que el pagament del rebut de la pòlissa constituïx la manifestació de l'acceptació de les condicions de l'assegurança i de la concurrència dels requisits per a la percepció de les subvencions corresponents.  
3. L'Agrupació d'Entitats Asseguradores d'Assegurances Agràries Combinades descomptarà, amb caràcter provisional, les subvencions corresponents a la conselleria competent en agricultura en aplicació d'esta orde, presentant davant d'esta les liquidacions de les subvencions aplicades, en les condicions establides en el conveni firmat a este efecte.  
  
  
Article 6. Gestió i control de les pòlisses dels plans anuals d'assegurances agràries  
1. La instrucció del procediment per a la tramitació de les sol·licituds la realitzarà l'instructor designat per la direcció general competent a partir de les relacions i la informació rebuda de l'Agrupació d'Entitats Asseguradores d'Assegurances Agràries Combinades.  
  
2. L'òrgan instructor examinarà les sol·licituds pel que fa a la conformitat amb esta orde i la resta de normativa aplicable. Per a les pòlisses que no superen alguna de les validacions anteriors, s'efectuarà un tràmit d'esmena als prenedors d'estes, en virtut de l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú. Este tramit es podrà fer telemàticament a través de l'Agrupació d'Entitats Asseguradores d'Assegurances Agràries Combinades amb les garanties legals. Una vegada haja transcorregut el termini del tràmit d'esmena dels errors notificats, sense que esta s'haja produït, es tindrà per desistit en la seua petició i es dictarà per l'òrgan competent una resolució de l'ajuda sol·licitada, en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú, traslladant-la a l'Agrupació d'Entitats Asseguradores d'Assegurances Agràries Combinades perquè la dita entitat procedisca a la seua regularització amb càrrec al prenedor.  
3. En el supòsit que l'esmena supose una modificació d'algunes de les dades de la pòlissa o dels registres competents, el prenedor, o si és el cas l'assegurat, haurà de sol·licitar la dita modificació davant d'ENESA i/o l'Agrupació d'Entitats Asseguradores d'Assegurances Agràries Combinades. Esta última estarà obligada a comunicar-ho a ENESA i remetre una còpia de la dita sol·licitud a la conselleria competent en agricultura, i quedarà l'esmena supeditada a l'acceptació per part de l'ens en qüestió de la correcció sol·licitada i a la seua comunicació a la conselleria competent en agricultura, en la forma i terminis que esta establisca per a cada convocatòria.  
4. El director general competent dictarà i comunicarà la resolució de les sol·licituds de subvenció, amb determinació del seu import, en el termini màxim de sis mesos, comptat des de l'endemà de la data d'entrada en registre en l'Administració per l'Agrupació d'Entitats Asseguradores d'Assegurances Agràries Combinades, de les corresponents certificacions referents a les declaracions d'assegurança, sense superar la disponibilitat de gasto.  
5. Transcorregut l'esmentat termini màxim sense que s'haja notificat resolució expressa, el sol·licitant podrà considerar desestimada la seua sol·licitud de subvenció, per silenci administratiu.  
6. La conselleria competent en agricultura podrà sol·licitar d'ENESA i/o de l'Agrupació d'Entitats Asseguradores d'Assegurances Agràries Combinades per a aquelles pòlisses que el dit organisme haja considerat conformes, les dades relatives a les parcel·les i explotacions de l'àmbit de la Comunitat Valenciana, així com les subvencions concedides pel dit organisme a cada una d'estes. De la mateixa manera i als efectes de recuperació de quantitats indegudament aplicades amb càrrec a la conselleria competent en agricultura, esta sol·licitarà a ENESA i/o a l'Agrupació d'Entitats Asseguradores d'Assegurances Agràries Combinades la informació sobre aquelles pòlisses objecte de les regularitzacions o anul·lacions resultants dels controls i verificacions realitzats pel dit organisme.  
7. La direcció general competent en la matèria, podrà sotmetre les pòlisses compreses en el paràgraf anterior a uns processos de verificació tendents a comprovar la identitat i idoneïtat dels sol·licitants d'acord amb la normativa general i l'específica en matèria d'assegurances agràries.  
8. La direcció general podrà sol·licitar a l'Agrupació d'Entitats Asseguradores d'Assegurances Agràries Combinades, la documentació de pòlisses sobre les quals es vaja a aplicar o s'haja aplicat la subvenció per a la seua supervisió i realització d'inspeccions sobre el terreny o per mitjà de sistemes de teledetecció geogràfica de parcel·les, així com per a la comprovació de la veracitat de les dades.  
  
Article 7. Pagament de la subvenció  
La conselleria competent en agricultura pagarà a l'Agrupació d'Entitats Asseguradores d'Assegurances Agràries Combinades les subvencions, en aplicació d'esta orde, per a aquelles pòlisses que hagen obtingut resolució favorable per haver resultat conformes en els processos de verificació previstos en l'article 6 d'esta orde. El pagament de la subvenció s'efectuarà d'acord amb les condicions establides en el conveni vigent subscrit amb l'Agrupació d'Entitats Asseguradores d'Assegurances Agràries Combinades.  
  
Article 8. Resolució de les ajudes  
Es delega en el director general competent en assegurances agràries, les resolucions de concessió, anul·lació, pagament i reintegrament de les subvencions regulades en esta orde. Davant de la dita resolució, pertocarà el recurs de reposició o bé directament recurs contenciós administratiu.  
  
Article 9. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
  
Article 10. Reintegrament de les ajudes  
El procediment de reintegrament de les quantitats percebudes es regirà pel que establix el títol II de la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i subsidiàriament en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. No obstant això, s'establix expressament un termini de sis mesos per a resoldre i notificar.  
  
  
Article 11. Compatibilitat  
1. Es consideraran compatibles les ajudes regulades en esta orde amb altres subvencions o ajudes procedents de qualssevol administració o ens públics o privats o nacionals, de la Unió Europea o d'organismes internacionals quan estes perseguisquen la mateixa finalitat, sempre que l'import d'estes aïlladament o en concurrència no superen els límits establits en l'article 3.  
2. Es considera obligació del beneficiari la comunicació a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
Article 12. Relació amb l'Agrupació d'Entitats Asseguradores d'Assegurances Agràries Combinades  
1. La Llei 87/1978, de 28 de desembre, d'Assegurances Agràries Combinades, ha sigut desenrotllada per mitjà del Reglament aprovat per Reial Decret 2329/1979, de 14 de setembre, en el qual es regula en els seus articles 14 i 41 la participació de l'Agrupació d'Entitats Asseguradores d'Assegurances Agràries Combinades.  
En estos articles s'establix la necessitat d'un conveni entre l'Administració de l'Estat i l'Agrupació d'Entitats Asseguradores d'Assegurances Agràries Combinades que regularà les condicions de les relacions i obligacions mútues.  
2. En els mateixos termes, les relacions entre la conselleria competent en agricultura i l'Agrupació d'Entitats Asseguradores d'Assegurances Agràries Combinades, per a la gestió de les subvencions regulades en esta orde, es regiran pel que disposa l'oportú conveni subscrit.  
  
  
DISPOSICIONS ADDICIONALS  
  
Primera  
Mitjançant una resolució el director general de Producció Agrària i Ramaderia de la conselleria competent en agricultura fixarà per a cada exercici l'oportuna convocatòria amb expressió de la línia pressupostària i l'import global màxim, així com els requisits i condicions específiques de concessió de les ajudes regulades en esta orde.  
  
Segona  
Als plens efectes d'esta orde es considera l'Agrupació d'Entitats Asseguradores d'Assegurances Agràries Combinades l'Agrupació Espanyola d'Entitats Asseguradores d'Assegurances Agràries Combinades, Agroseguro, SA, per mitjà del conveni subscrit en data 21 de gener de 2003 i modificacions posteriors o dels nous convenis que s'establisquen en un futur amb les finalitats previstes en esta orde de bases.  
  
L'aplicació de les subvencions amb càrrec a la conselleria competent en agricultura en les pòlisses de plans d'assegurances agràries combinades implica que els assegurats autoritzen expressament la conselleria competent en agricultura a sol·licitar i rebre d'AGROSEGURO, SA, les dades de les actes de taxació de sinistres succeïts en l'àmbit de la Comunitat Valenciana que es consideren necessaris per a la realització d'anàlisis i estudis sobre la repercussió de la política d'assegurances agràries.  
Així mateix, autoritzen a la conselleria competent en agricultura la cessió a AGROSEGURO, SA, d'informació arreplegada en els registres de parcel·les inscrites en les figures de qualitat així com les dades estrictament indispensables procedents d'altres entitats o administracions publiques relatives a les subvencions addicionals de l'apartat tres de l'article 3 d'esta orde, que resulten necessaris per al control i correcta aplicació de les subvencions addicionals.  
En el cas d'explotacions ramaderes autoritzen a la conselleria competent en agricultura la cessió a AGROSEGURO, SA, de les dades de l'explotació que figuren en el Registre General d'Explotacions Ramaderes, als efectes de comprovar que les explotacions radiquen i consten inscrites a la Comunitat Valenciana. Per tot això, en compliment del que establix la Llei Orgànica 15/1999, de 13 de desembre, de protecció de dades de caràcter personal, es disposa que la conselleria competent en agricultura adoptarà les mesures necessàries per a assegurar que totes les dades demanats s'usen per a finalitats esmentades, podent les beneficiaris de les ajudes i titulars de les dades de caràcter personal, exercitar el seu dret d'accés, rectificació i cancel·lació d'este davant la subsecretària de la conselleria competent en agricultura.  
  
  
DISPOSICIÓ TRANSITÒRIA  
  
Única  
Les pòlisses d'assegurances agràries combinades anteriors al Pla 2015 es regiran pel que disposen les ordes reguladores de les subvencions a la subscripció d'assegurances agràries que hi siguen d'aplicació.  
  
DISPOSICIÓ DEROGATÒRIA   
  
Única  
Es deroga l'Orde de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades, així com la seua modificació per Orde 13/2013, de la Conselleria de Presidència i Agricultura, Pesca, Alimentació i Aigua, de 24 d'octubre de 2013. Així mateix, queden derogades totes les disposicions que del mateix rang o d'un rang inferior s'oposen al que disposa esta orde.  
  
DISPOSICIONS FINALS  
  
Primera  
Es faculta el director general competent en assegurances agràries per a dictar les disposicions específíques que calguen per al desplegament i execució del que preveu esta orde.  
  
Segona  
Esta orde entrarà en vigor l'endemà de publicar-se en el Diari Oficial de la Comunitat Valenciana i serà aplicable a les pòlisses subscrites per al Pla 2015 i següents.  
  
València, 23 de març de 2015  
  
El conseller de Presidència i   
Agricultura, Pesca i alimentació i Aigua,  
JOSÉ CÍSCAR BOLUFER


Còpia Permalink ELI